CELEX: 32011D0485
Language: hu
Date: 2011-07-29 00:00:00
Title: A Bizottság végrehajtási határozata ( 2011. július 29. ) a 24 GHz-es frekvenciasávban alkalmazott, kis hatótávolságú gépjárműradarok időben korlátozott használatára vonatkozó közösségi harmonizálásáról szóló 2005/50/EK határozat módosításáról (az értesítés a C(2011) 5444. számú dokumentummal történt) EGT-vonatkozású szöveg

30.7.2011   
            
            
               HU
            
            
               Az Európai Unió Hivatalos Lapja
            
            
               L 198/71
            
         A BIZOTTSÁG VÉGREHAJTÁSI HATÁROZATA
   (2011. július 29.)
   a 24 GHz-es frekvenciasávban alkalmazott, kis hatótávolságú gépjárműradarok időben korlátozott használatára vonatkozó közösségi harmonizálásáról szóló 2005/50/EK határozat módosításáról
   (az értesítés a C(2011) 5444. számú dokumentummal történt)
   (EGT-vonatkozású szöveg)
   (2011/485/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra („rádióspektrum-határozat”) (1) és különösen annak 4. cikke (3) bekezdésére,
   mivel:
   
               (1)
            
            
               2008. november 7-én a Bizottság megbízta a Postai és Távközlési Igazgatások Európai Értekezletét (a továbbiakban: CEPT) kis hatótávolságú gépjárműradar-rendszerekről szóló műszaki tanulmányok elvégzésére a 2005/50/EK bizottsági határozat (2) 5. cikkének (2) bekezdése szerinti teljes felülvizsgálat támogatására, valamint a rádiós összeférhetőségi vizsgálatok végrehajtására, a 24 GHz-es sáv használatának lehetséges alternatív megközelítéseire tekintettel.
            
         
               (2)
            
            
               A CEPT e megbízás alapján elkészített 36. és 37. sz. jelentése, továbbá a 24 GHz-es és a 79 GHz-es sáv fejlődésének a 2005/50/EK határozat alapján elvégzett teljes felülvizsgálata azt jelzi, hogy az említett határozat 2. cikkének 5. pontjában megállapított, 2013. június 30-i referencia-időpont továbbra is érvényes, valamint a 24 GHz-es sáv többi felhasználójára gyakorolt káros hatás jelenlegi hiányában e tekintetben nincs szükség változtatásra.
            
         
               (3)
            
            
               A 79 GHz-es sávot használó kis hatótávolságú gépjárműradar-technológia fejlesztése folyamatban van. Ugyanakkor számos jel mutat arra, hogy e technológia alkalmazásainak a gépjárműgyártásba történő integrációja nem fog megvalósulni a 24 GHz-es sávot használó kis hatótávolságú gépjárműradar-technológia számára szabott határidőn belül, valamint tekintettel arra, hogy a fejlesztési, az integrációs és a tesztelési szakaszhoz még időre van szükség, valószínű, hogy a 79 GHz-es radaroknak a gépjárművekbe való, a tömeges piaci terjesztésre alkalmas integrációja csak 2018-ra, vagy leghamarabb pár évvel korábban válik lehetővé.
            
         
               (4)
            
            
               Ezenfelül további időszakra lesz szükség az átmenet biztosítására a 24 GHz-es technológiáról a 79 GHz-es technológiára való átálláshoz azon gépjárműmodellek számára, amelyek 24 GHz-es technológiát használnak az új, 79 GHz-es technológiát használó gépjárműmodellek megjelenésekor.
            
         
               (5)
            
            
               Alapvető jelentőségű biztosítani a 24 GHz-es radarral felszerelt gépjárművek jelenlegi és jövőbeli gyártásának folyamatosságát, tekintettel közlekedésbiztonsági fontosságukra és annak szükségességére, hogy ösztönözni kell ezen alkalmazások minél több jelenlegi járműre kiterjedő fejlesztését; ezért a radarok számára használható spektrum elérhetőségének megszakadását el kell kerülni, és ideiglenes megoldásra van szükség a 2013. július 1. és 2018. január 1. közötti átmenet biztosítására. További átmeneti időszak lehetővé tétele érdekében azon gépjárművekbe beépített kis hatótávolságú gépjárműradarok esetében, amelyekre vonatkozóan a típus-jóváhagyási kérelmet 2018. január 1. előtt hagyták jóvá, a 2018. január 1-jei határidőt négy évvel meg kell hosszabbítani.
            
         
               (6)
            
            
               Tekintettel arra, hogy a rádiócsillagászati, a passzív műholdas Föld-kutató és a passzív űrkutatási szolgálat nemzetközi védelmet élvez a 23,60–24 GHz-es sávban, valamint arra, hogy az említett sávnak a 2005/50/EK határozattal történő kijelölése a kis hatótávolságú radarok számára kivételes jellegű, a kijelölés meghosszabbítása nem járható út. Ezenfelül a 24–24,25 GHz sávot ipari, tudományos és orvosi célokra (ISM-sáv) jelölték ki.
            
         
               (7)
            
            
               A CEPT összeférhetőségi vizsgálatai, amelyek néhány katonai rendszerre is kiterjedtek, azt jelzik, hogy a 24,25–27,50 GHz sáv jelentheti a műszakilag megvalósítható alternatív megoldást. A 26,50 GHz feletti sávot a NATO mint állandóhelyű és mobil rendszerek számára használandó, tervezett katonai sávot jelölte meg.
            
         
               (8)
            
            
               A 2005/50/EK határozatban foglalt 7 %-os elterjedtségi küszöbértéket fenn kell tartani, mivel nincs jele annak, hogy ezt a határt a 79 GHz-es sávra való átállás előtt meghaladnák, valamint annak hangsúlyozása érdekében, hogy a 24 GHz-es sáv csak átmeneti megoldásnak számít.
            
         
               (9)
            
            
               A Bizottság a tagállamok segítségével továbbra is figyelemmel kíséri e határozat alkalmazását, különös tekintettel a küszöbértékre, a frekvenciasáv más felhasználói vagy a szomszédos sávok számára okozott káros zavarás hiányára, függetlenül attól, hogy a 7 %-os küszöbérték meghaladásra került-e.
            
         
               (10)
            
            
               A 2005/50/EK határozatot ezért mindezeknek megfelelően módosítani kell.
            
         
               (11)
            
            
               Az e határozatban előírt intézkedések összhangban vannak a rádiófrekvencia-bizottság véleményével,
            
         ELFOGADTA EZT A HATÁROZATOT:
   1. cikk
   A 2005/50/EK határozat a következőképpen módosul:
   
               1.
            
            
               A 2. cikk 5. pontja helyébe a következő rendelkezés lép:
               
                           „5.
                        
                        
                           A »referencia-időpont« a 21,65 és 24,25 GHz közötti frekvenciák esetében 2013. június 30-át, a 24,25 és 26,65 GHz közötti frekvenciák esetében 2018. január 1-jét jelenti;”.
                        
                     
         
               2.
            
            
               A 3. cikk a következőképpen módosul:
               
                           a)
                        
                        
                           a második bekezdésben a „referencia-időpontig” szövegrész helyébe a „referencia-időpontokig” szövegrész lép;
                        
                     
                           b)
                        
                        
                           a harmadik bekezdésben két helyen az „ezt az időpontot” szövegrész helyébe az „ezen időpontokat” szöveg lép;
                        
                     
                           c)
                        
                        
                           a harmadik bekezdés után a cikk a következő bekezdéssel egészül ki:
                           „Azon gépjárművekbe beépített kis hatótávolságú gépjárműradarok esetében azonban, amelyek típus-jóváhagyási kérelmét a 2007/46/EK európai parlameti és tanácsi irányelv (3) 6. cikkének (6) bekezdése alapján nyújtották be és 2018. január 1. előtt hagyták jóvá, a 2018. január 1-jei határidőt négy évvel meg kell hosszabbítani.
                        
                     
         
               3.
            
            
               Az 5. cikk a következőképpen módosul:
               
                           a)
                        
                        
                           az (1) bekezdés d) pontjában a „referencia-időpont” szövegrész helyébe a „referencia-időpontok” szövegrész lép;
                        
                     
                           b)
                        
                        
                           a (2) és (3) bekezdést el kell hagyni;
                        
                     
                           c)
                        
                        
                           a (4) bekezdés helyébe a következő rendelkezés lép:
                           „(4)   A tagállamok oly módon nyújtanak segítséget a Bizottságnak az (1) bekezdésben meghatározott megfigyelés elvégzéséhez, hogy biztosítják a szükséges információk összegyűjtését, és időben eljuttatják azokat a Bizottságnak, különös tekintettel a mellékletben szereplő információkra.”
                        
                     
         2. cikk
   Ennek a határozatnak a tagállamok a címzettjei.
   
      Kelt Brüsszelben, 2011. július 29-én.
      
         
            a Bizottság részéről
         
         Neelie KROES
         
            alelnök
         
      
   
   
      (1)  HL L 108., 2002.4.24., 1. o.
   
      (2)  HL L 21., 2005.1.25., 15. o.
   
      (3)  HL L 263., 2007.10.9., 1. o.”